|  |  |
| --- | --- |
|  | Република Србија |
| Аутономна покрајина Војводина |
| ГРАД КИКИНДА |
| **ГРАДСКО ВЕЋЕ** |
| Број: II-06-43/2017 |
| Дана: 09.10.2017. |
| **К И К И Н Д А** |

На основу члана 59. Статута града Кикинда („Службени лист града Кикинде“ бр.1/16 – пречишћен текст) и члана 5. Правилника за доделу подстицаја за развој предузетништва, микро, малих и средњих предузећа на територији Града Кикинде у 2017. години, Градско веће расписује:

**Ј А В Н И К О Н К У Р С**

**за доделу подстицаја за развој предузетништва, микро, малих и средњих предузећа на територији Града Кикинде у 2017. години**

**УВОД**

Јавним конкурсом се спроводи Програм подстицаја за развој предузетништва, микро, малих и средњих предузећа на територији Града Кикинде у 2017. години. Услови и правила конкурса су одређени Правилником о спровођењу Јавног конкурса за доделу подстицаја за развој предузетништва, микро и малих предузећа на територији Града Кикинде у 2017. години.

**I ЦИЉ**

Општи циљ Програма је подршка развоју, осавремењивању, проширењу и повећању обима производње, стабилизације производње, инвестирања у савремена средства за рад и производњу, ради повећања конкурентности привредних субјеката, те укупног развоја предузетништва и привреде на територији града Кикинде.

**II НАМЕНА СРЕДСТАВА**

Јавни конкурс се расписује **за доделу подстицаја за развој предузетништва, микро, малих и средњих предузећа до 100 запослених, на територији Града Кикинде који се реализуje у 2017. години,** у укупном износу средстава од **1.000.000,00 динара,** и то за суфинансирање набавке машина и опреме, нове и половне до 7 година старости.

Најмањи износ средстава који се може одобрити по пројекту износ 75.000,00 динара, а највећи износ средстава по пројекту износи 400.000,00 динара.

Средства за реализацију Програма представљају **de minimis државну помоћ** у складу са чл. 95-97. Уредбе о правилима за доделу државне помоћи („Службени гласник РС”, бр. 13/10, 100/11, 91/12, 37/13, 97/13 и 119/14).

**III** **ПРАВО УЧЕШЋА**

Право на коришћење бесповратних средстава имају **предузетници, микро, мала и средња предузећа** (према класификацији Агенције за привредне регистре) која послују на територији Града Кикинда.

Бесповратна средства се не могу користити за следеће делатности:

* примарна пољопривредна производња.

Учесник конкурса може поднети захтев за суфинансирање највише **до 50% вредности предметних машина и опреме са урачунатим ПДВ-ом (уколико је продавац опреме у систему ПДВ-а).**

**IV УСЛОВИ УЧЕШЋА НА КОНКУРСУ**

Право на коришћење бесповратних средстава имају предузетници, микро, мала и средња предузећа до 100 запослених која испуњавају следеће услове:

1. да су уписани у регистар Агенције за привредне регистре најкасније до 31. децембра 2015. године и имају седиште односно регистрован огранак на територији Града Кикинде;
2. да су позитивно пословали у 2016. години;
3. да су измирили доспеле обавезе јавних прихода закључно са 31. децембром 2016.;
4. да над њима није покренут стечајни поступак и поступак ликвидације;
5. да нису у групи повезаних лица у којој су неки од чланова велика правна лица;
6. да подносилац пријаве и добављач опреме или машине нису повезана лица у смислу Закона о привредним друштвима;
7. да подносиоци пријава према финансијским извештајима из 2016. године, имају најмање једно запослено лице, а највише 100 запослених;
8. да нису у тешкоћама, а према дефиницији привредног субјекта у тешкоћама у складу са Уредбом о правилима за доделу државне помоћи;
9. да у текућој и претходне две фискалне године (период 2015-2017 година) нису примили државну помоћ чија висина прелази износ од 23.000.000,00 динара (у текућој и претходне две фискалне године);
10. учесник конкурса може да учествује на Јавном конкурсу са највише једном пријавом;
11. учесник конкурса коме су одобрена средства закључењем уговора ће се обавезати да опрему или машину не сме отуђити, дати другом привредном субјекту у закуп или на коришћење, најмање 36 месеци од дана закључења уговора;
12. да власници/оснивачи и одговорна лица нису осуђивани и да се не води истрага односно кривични поступак;
13. да у року од две године пре подношења захтева за доделу бесповратне помоћи привредном субјекту није изречена мера забране обављања делатности.

**V ДОКУМЕНТАЦИЈA**

Образац 1 и обрасци изјава се преузимају са званичног сајта Града Кикиндe. Пријава Пројекта се предаје у једном примерку.

Учесник Конкурса је обавезан да једном примерку приложи следећа докумената:

1. Правилно попуњен и потписан Образац 1 – Пријава на Јавни конкурс за доделу подстицаја за развој предузетништва, микро, малих и средњих предузећа на територији Града Кикинде у 2017. години;
2. Оригинал понуде или профактуре испоручилаца опреме, не старије од 30 дана од дана подношења захтева, на којој мора бити назначен тачан назив опреме, намена, марка, тип, година производње, начин плаћања, рок важења понуде и рок испоруке опреме. Профактура мора да садржи назив добављача, адресу, матични број, ПИБ, бр.текућег рачуна. Уз профактуру обавезно се прилаже проспект/каталог са фотографијама опреме.
3. A) Уколико је опрема половна, неопходно је доставити доказе о власништву односно начину стицања својине, доказе да је опрема плаћена у целости, картица основних средстава власника опреме, процену овлашћеног судског вештака и изјаву власника да је спреман да је отуђи;

Б) Уколико је продавац правно лице, овлашћено за промет/трговину дате половне опреме/возила, врши промет половне и ремонтоване опреме, може се прихватити понуда без процене овлашћеног судског вештака.

1. Извод о регистрованим подацима привредног субјекта из Агенције за привредне регистре – АПР (оригинал или оверена фотокопија);
2. Копија решења о утврђивању пореског идентификационог броја – ПИБ;
3. А) Микро, мала и средња привредна друштва до 100 запослених, која воде књиге по систему двојног књиговодства: Копија финансијског извештаја за 2016. годину (биланс стања, биланс успеха за микро правна лица). Уколико је правно лице разврстано као мало и средње, неопходно је доставити још и извештај о осталом резултату, извештај о токовима готовине, извештај о променама на капиталу, напомене уз финансијски извештај као и извештај ревизора (за предузећа која имају законску обавезу-мишљење ревизора и извештај). За предузећа која имају законску обавезу, уколико није рађена ревизија, потребан је писани доказ о томе. Поред наведеног, неопходно је доставити и Статистички извештај предат Агенцији за привредне регистре.

Б) Привредни субјекти који воде пословне књиге по систему простог књиговодства –копија биланса успеха за 2016. годину (Образац БУ) оверен од стране пореске управе,

В) Паушални порески обвезници – фотокопија обрасца КПО, потврда од пословне банке о промету на рачуну у 2016. години и фотокопија Решења на порез од прихода од самосталне делатности.

1. Правилно попуњен и потписан Образац 2 – Изјава о раније примљеним државним помоћима de minimis које су Учеснику конкурса додељене у текућој и претходне две фискалне године у смислу чл. 95ђ Уредбе о правилима за доделу државне помоћи („Сл. гл. РС“, бр. 13/10, 100/11, 91/12, 37/13, 97/13 и 119/14);
2. Правилно попуњен и потписан Образац 3 – Изјава о повезаним лицима;
3. Правилно попуњен и потписан Образац 4 – Изјава о броју запослених особа са инвалидитетом и Решење о процењеној радној способности (уколико Учесник конкурса има запослену особу/е са инвалидитетом);
4. Правилно попуњен и потписан Образац 5 – Изјава да се не воде судски поступци и да није року од две године изречена мера забране обављања делатности;
5. Правилно попуњен и потписан Образац 6 – Изјава да је Учесник конкурса измирио све доспеле обавезе јавних прихода закључно са 31. децембром 2016. године (или после тог датума).

**VI КРИТЕРИЈУМИ ЗА ОЦЕНУ ПРОЈЕКАТА**

Преглед достављене документације и испуњеност услова за доделу бесповратних средстава утврђује Комисија за оцењивање и одабир корисника (у даљем тексту: Комисија), коју решењем образује градоначелник.

Комисија ће разматрати само пријаве које су благовремено поднете и комплетне.

Комисија може вршити додатну проверу поднете документације и тражити додатне информације, али само од подносиоца пријаве који су испуниле услове из Програма, јавног позива и Правилника јавног позива.

У складу са критеријумима за оцењивање и одабир пројеката дефинисаних у Програму и Правилнику јавног позива, Комисија врши рангирање поднетих пријава.

Пројекат може бити оцењен максимално са 100 бодова. Комисија може да одбаци пријаву уколико утврди да је стварна вредност машина и опреме која се набавља значајно мања од цене представљене у пријави.

**VII РОКОВИ**

Рок за подношење пријава је 30 дана од дана објављивања јавног позива у „Службеном листу Града Кикинде”, крајњи рок за предају документације је 15.11.2017.

Град Кикинда ће објавити Јавни конкурс за доделу подстицаја за развој предузетништва, микро и малих предузећа на територији Града Кикинде у 2017. години у „Службеном листу града Кикинде”, на интернет страницама [www.kikinda.org.rs](http://www.kikinda.org.rs) и [www.klerkikinda.rs](http://www.klerkikinda.rs) , и у „Кикиндским новинама“.

Одлука о расподели средстава доноси се најкасније у року од 30 дана од дана закључења конкурса.

**VIII ПОСТУПАК ДОДЕЛЕ СРЕДСТАВА**

О додели средстава, на предлог Конкурсне комисије, одлучује градоначелник решењем.

Уколико поднете пријаве нису у складу са циљевима и критеријумима конкурса, градоначелник може, на предлог конкурсне комисије, донети решење да се неће распоредити средства или део средстава.

Одлуком о распореду и коришћењу бесповратних средстава, кориснику може бити одређен мањи износ средстава од оног који је тражен у његовој појединачној конкурсној пријави.

На основу овлашћења градоначелника, Град Кикинда и корисник средстава закључују уговор о међусобним правима и обавезама.

Средства се трансферишу корисницима у складу са могућностима буџета.

Корисник средстава може доставити обавештење о томе да одустаје од средстава која су му додељена.

Кориснику средстава неће бити дозвољено да закључи уговор са Градом Кикинда, уколико му рачун буде у блокади, односно неће му се пренети средства на рачун уколико му рачун буде блокиран након закључења уговора.

**Одобрена средства се користе искључиво за намене за којe су додељена, а корисник средстава је дужан да Градској управи достави извештај о реализацији пројекта, материјални доказ о набавци машине или опреме, као и о наменском коришћењу додељених средстава у прописаном року.**

Рок за достављање наведеног извештаја је 15 дана од дана набавке машине или опреме.

**IX ОПШТЕ ИНФОРМАЦИЈЕ**

Текст конкурса, Правилник и обрасци конкурса се обjављују на веб – сајту града Кикинда где су видљиви и доступни током трајања Конкурса.

Решење о суфинансирању поднетих пријава по расписаном конкурсу, биће обjављено на званичном сајту Града [**www.kikinda.org.rs**](http://www.kikinda.org.rs)и достављено свим учесницима конкурса у електронској форми.

Конкурсни материјал се не враћа. **Пријаве које стигну ван прописаног рока или на погрешном обрасцу, неће бити разматране.**

Тачно попуњен пријавни формулар и пратећа документација у складу са јавним конкурсом предаје се на писарници Града или доставља препорученом поштом, на адресу: **Град Кикинда, Трг српских добровољаца 12, 23300 Кикинда.**

Пријаве се предају у затвореној коверти са назнаком **„Комисији за оцењивање и одабир корисника - Пријава за Јавни конкурс за доделу подстицаја за развој предузетништва, микро, малих и средњих предузећа на територији Града Кикинде у 2017. години”**, са пуном адресом пошиљаоца на полеђини коверте и назнаком **„НЕ ОТВАРАТИ“**.

**X ДОДАТНЕ ИНФОРМАЦИЈЕ**

Све информације у вези са јавним конкурсом могу се добити у Градској управи Кикинда позивом на телефон број 0230 410 238, сваког радног дана, од 9.00 часова до 15.00 часова, у периоду трајања конкурса, или путем електронске поште на адресу [ler@kikinda.org.rs](mailto:ler@kikinda.org.rs) .